<classify> RAIS John Magufuli amelibana jeshi la Polisi nchini kuhusu kutekwa kwa mfanyabiashara maarufu nchini, Mohamed Dewji maarufu Mo na kusema limekaa kimya huku likishindwa kutoa taarifa au kuwafi kisha mahakamani watuhumiwa wa sakata hilo na kusema watanzania wamenyamaza ila mioyo yao inasema.Rais Magufuli alisema hayo jana Dar es Salaam, wakati akiwaapisha mawaziri wawili pamoja na balozi atakayeiwakilisha Tanzania nchini Zambia, sambamba na kuvishwa kwa vyeo kwa makamishna watano wa Jeshi la Polisi, tukio lililofanywa Ikulu.Mawaziri walioapishwa ni Waziri wa Mambo ya Nje na Ushikiano wa Afrika Mashariki, Profesa Palamagamba Kabudi na Waziri wa Katiba na Sheria, Dk Augustine Mahiga.Balozi wa Zambia ni Hassan Simba Yahya. Kuhusu sakata la Mo, Rais Magufuli alisema kumekuwepo na dosari zinazochafua jeshi hilo na ni muhimu wakafahamu kuwa wanapoanzisha jambo lazima limalizike ili watu wajue matokeo yake. Mo alitekwa Oktoba 11, 2018, saa 11 alfajiri eneo la Hoteli ya Colosseum iliyopo Barabara ya Haile Selassie, Oysterbay jijini Dar es Salaam, ambako alikwenda kufanya mazoezi na akapatikana Oktoba 20 eneo la Gymkhana jijini hapa.Alilitaka jeshi la Polisi kutambua kuwa watanzania sio wajinga sana, wanafahamu na wanajua kuchambua mambo. Mfano alipotekwa Mo, tulipata stori nyingi za maelezo, kwamba waliomteka ni wazungu lakini lilipomalizika likatoa maswali mengi kwamba kakutwa katika viwanja vya Gymkana usiku, alisema Rais Magufuli na kuongeza kuwa watu walijiuliza aliendaje pale.Aidha, alisema katika tukio hilo hilo, ikaelezwa kuachwa kwa bunduki katika eneo la tukio, jambo lililozidi kuwachanganya wananchi kuwa mtekaji alijiamini kitu gani hadi aache silaha huku pia ikioneshwa kuchomwa kwa gari lililomfikisha Mo eneo hilo.Kadhalika, Rais Magufuli aliongeza kuwa wakati maswali hayo yakiwa vichwani mwa wananchi, zikaonekana picha za Kamanda wa Polisi Dar es Salaam, Lazaro Mambosasa akinywa chai na mtekwaji. Hata hivyo, alisema baadaye nyumba aliyokuwa akiishi Mo ilioneshwa, lakini kimya kimetawala hadi sasa huku kukiwa kumepita muda mrefu.Rais Magufuli alisema jambo lile linatoa maswali mengi ambayo hayana majibu, na kudokeza kuwa labda ndio mambo ya kisasa kama ilivyo jina la Kamanda Mambosasa, kwa sababu watanzania walitegemea baada ya kuoneshwa mmiliki wa nyumba ile, kesho yake angekuwa mahakamani na kuwataja watekaji wengine.Hata mmiliki wa nyumba hiyo angehojiwa anaishije ndani ya nyumba na mtu anaingia na kuishi ndani bila ya kuchukua hatua yoyote, alisema Rais Magufuli na kuongeza kuwa katika hilo hata kama Watanzania wataamua kunyamaza, mioyo yao haitakuwa kimya.Rais Magufuli alitoa mfano wa dosari nyingine kwa jeshi hilo kuwa ni tukio la Mwanza, na kueleza kuwa upo ushahidi wa kutosha kuwa askari polisi walihusika kusindikiza gari lililobeba dhahabu na kuahidiwa mamilioni ya fedha. Ukiwa na jeshi la aina hiyo kuna dosari kubwa, hivyo niwaombe, tujenge taswira ya jeshi kama lilivyoanzishwa na Mwalimu Nyerere wale wachache wanaochafua, wakishindikana kuonyeka watolewe jeshini, alisema.Alimtaka Inspekta Jenerali wa Polisi IGP, kutoogopa kumpelekea majina ya wakuu wa jeshi hilo ili kuondolewa nyota za vyeo vyao na kwa wale wanaoshindwa kufanya kazi inavyostahili, wasiwe wanapelekwa makao makuu na iwapo watakuwa makamanda wa mikoa, wapelekwe kuwa chini ya makamanda wenzao kiutendaji.Aliitaja baadhi ya mikoa ambayo makamanda wake hawakufanya vizuri kuwa ni Shinyanga, Arusha aliyekuwa akikaimu, Simiyu na Mwanza ambaye kaponea chupuchupu, ambaye amepelekwa mkoani Arusha.Aliwataka kutotegemea kupata vyeo kwa sababu ya kuwa waandamizi katika kazi hiyo, bali wajue kuwa vyeo vinatokana na utendaji shupavu. Ninawaomba sana makamanda mkachape kazi na kwa wale vijana wadogo, wengi waaminifu msiwakatishe tamaa, anamkamata mtu mnamwambia mwachie, pia msiwe na kigugumizi kupendekeza wale wengine waaminifu, alisema.Amesema pamoja na kazi nzuri inayofanywa na jeshi hilo, wale wachache wanaowaharibia kazi wawarekebishe.Kuhusu makamishna waliovishwa vyeo, alisema walipatikana baada ya kuchambuliwa kila mmoja utendaji wake na wakaridhika kuwa wanafaa na kuwahimiza kutambua kuwa kazi za kutumia taifa zinahitaji kujitoa zaidi.Amesema aliamua kufanya mabadiliko kwani ni jambo la kawaida, kama ambavyo hata kocha wa mpira anavyoweza kubadilisha wachezaji katika timu yake. Mo alivyotekwa Mo Dewji alitekwa Oktoba 11 alfajiri mwaka jana, wakati akielekea mazoezini katika hoteli ya Colloseum iliyopo Oysterbay.Kamanda wa Polis Kanda Maalum, Dar es Salaam, Lazaro Mambosasa alitoa taarifa za kutekwa kwa mfanyabiashara huyo huku akiapa kuwapata waliomteka. Oktoba 19 mwaka jana usiku Mambosasa alitoa taarifa za kupatikana kwa Mo huku akibainisha kuwa watekaji hao walimtelekeza kwenye viwanja vya Gymkhana. Walimtelekeza na kuacha gari lililokuwa na silaha ndani yake.Kesho yake Mkuu wa jeshi hilo, Inspekta Jenerali wa Polisi IGP Simon Sirro aliwaambia waandishi wa habari kuwa kuachiwa kwa Mo ni mwanzo wa kuwanasa wahalifu hao na kuahidi kuwapata wakiwa wazima au wamekufa.Mbio ukizianza sharti uzimalize. Huu ni mwanzo tu. Hao wahalifu wanaotaka kuchafua jina la nchi yetu lazima tuwatie nguvuni, alisema.Kuhusu Mahiga, KabudiAmesema kwa upande wa Waziri wa Katiba na Sheria, Dk Mahiga uzoefu wake pamoja na wataalamu waliopo katika wizara hiyo, watafanya mambo vizuri kwa kuwa ni mchapa kazi na mwadilifu asiyekuwa na makubwa.Alisema Wizara ya Mambo ya Nje, inahitaji watu kama Profesa Kabudi wa kuwasukumasukuma kidogo na ndio maana amempeleka pale akiwa ni mtaalamu wa sheria ili diplomasia iliyopo pale, ikaungane na sheria, na mambo yataenda vizuri.Kabudi ni muwazi, nina uhakika naye akienda pale ataweza kutoa mchango mkubwa, lengo kubwa ni kuhakikisha mipango ya serikali inakwenda mbele, alisema.Alimsihi balozi anayekwenda Zambia, akaiwakilishe nchi vizuri kwa kuwa Tanzania ina mahusiano mazuri na akaendeleze azma ya kujenga uchumi wa viwanda.  <topic>: kitaifa 